L-aqwa mużika tal-Beatles se tiġi ċċelebrata għada waqt kunċert fi Smart City bħala parti miċ-ċelebrazzjonijiet tal-għaxar snin mid-dħul ta’ Malta fl-Unjoni Ewropea. Bħala parti miċ-ċelebrazzjonijiet tal-għaxar snin tad-dħul ta’ Malta fl-Unjoni Ewropea, għada filgħaxija fil-laguna ta’ Smart City, se jsir il-kunċert Beatles album number one. Dan il-grupp minn Liverpool u li għadu popolari sal-lum, kien il-moħħ wara l-aqwa suċċessi fiċ-charts fis-snin sittin. Lou Bondi mil-Fondazzjoni Ċelebrazzjonijiet Nazzjonali speja ma’ tvm.com.mt x’għandu jistenna min jattendi għal dan il-kunċert. Qal li dan il-kunċert li se jsir b’xejn se jieħdu sehem fih fost l-aqwa mużiċisti Maltin – 45 b’kollox. Id-diretturi mużikali Peter Borg u Wayne Camilleri spjegaw kif għażlu l-kanzunetti tal-Beatles, li lkoll laħqu l-quċċata taċ-charts mal-kantanti. Din hi biss waħda mis-60 attività, li qed jorganizza l-Fondazzjoni għaċ-Ċelebrazzjonijiet Nazzjonali bħala parti mil-anniversarji għal-festi Nazzjonali ċċelebrati din is-sena.